KOMISIJOS SPRENDIMAS
2008 m. gegužės 15 d.
iš dalies keičiantis Sprendimą 2006/133/EB, kuriuo reikalaujama, kad valstybės narės laikinai imtųsi papildomų priemonių dėl Bursaphelenchus xynophilus (Steiner and Buhrer) Nickle et al (pušinio stiebinio nematodo) plitimo kai kuriuose Portugalijos rajonuose, išskyrus tuos, kuriuose jis nepasitaikė
(pranešta dokumentu Nr. C(2008) 1892)
(2008/378/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (1), ypač į jos 16 straipsnio 3 dalį,
kadangi:
(1)
Laikydamasi 2006 m. vasario 13 d. Komisijos sprendimo 2006/133/EB, kuriuo reikalaujama, kad valstybės narės laikinai imtųsi papildomų priemonių dėl Bursaphelenchus xynophilus (Steiner and Buhrer) Nickle et al (pušinio stiebinio nematodo) plitimo kai kuriuose Portugalijos rajonuose, išskyrus tuos, kuriuose jis nepasitaikė (2), Portugalija ėmėsi priemonių, kad pušinis stiebinis nematodas (toliau - PSN) neišplistų.
(2)
Portugalija 2008 m. balandžio 11 d. pateikė Komisijai ataskaitą su naujais duomenimis apie PSN paplitimo protrūkius, kurie yra nustatyti Portugalijai atlikus neeilinį papildomą tyrimą (be kasmet atliekamo) toje Portugalijos dalyje, kur PSN iki šiol nepasitaikė.
(3)
Atliekant privalomą kasmetinį tyrimą ankstesniais metais šie PSN paplitimo protrūkiai Portugalijoje nebuvo nustatyti. Atsižvelgiant į šį naują PSN paplitimo protrūkį, būtina, kad Portugalija nedelsiant atliktų papildomą galimo pavojaus tyrimą visoje Portugalijos teritorijoje, remdamasi Komisijos patvirtintu tyrimo planu, o to tyrimo rezultatai, kai tik jie bus žinomi, būtų iš karto pateikti Komisijai.
(4)
Remiantis ankstesnių neatidėliotinų priemonių įgyvendinimo patirtimi ir naujausia moksline informacija reikia imtis ypač veiksmingų priemonių dėl protrūkių tose teritorijose, kur PSN iki šiol nepasitaikė.
(5)
Todėl Sprendimą 2006/133/EB reikėtų atitinkamai iš dalies pakeisti.
(6)
Šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2006/133/EB yra iš dalies keičiamas taip:
1)
4 straipsnis keičiamas taip:
„4 straipsnis
1. Siekdamos nustatyti, ar yra apsikrėtimo PSN įrodymų, valstybės narės kasmet atlieka oficialius savo šalyse išaugintos neatsparios medienos, žievės ir augalų tyrimus.
Nepažeidžiant Direktyvos 2000/29/EB 16 straipsnio 1 dalies nuostatų, apie tokių tyrimų rezultatus pranešama kitoms valstybėms narėms ir Komisijai kiekvienais metais iki gruodžio 15 d.
2. Be 1 dalyje nurodytų tyrimų, Portugalija parengia visos Portugalijos teritorijos tyrimo planą ir pateikia jį tvirtinti Komisijai. Planas turi būti pagrįstas galimu pavojumi ir jame turi būti atsižvelgta į neatsparių augalų paplitimą visoje Portugalijos teritorijoje. Jeigu toks tyrimo planas nebus pateiktas iki 2008 m. gegužės 16 d., Komisija gali taikyti atitinkamas priemones.
Apie tyrimo, atlikto remiantis tuo planu, rezultatus pranešama Komisijai ir kitoms valstybėms narėms tuojau pat, kai tik jie bus žinomi.“;
2)
5 straipsnio trečia pastraipa pakeičiama taip:
„Sąrašas atnaujinamas atsižvelgiant į 4 straipsnyje minėtų tyrimų rezultatus ir duomenis, perduotus pagal Direktyvos 2000/29/EB 16 straipsnio 1 dalį.“
3)
Sprendimo 2006/133/EB priedas iš dalies keičiamas pagal šio sprendimo priedą.
2 straipsnis
Šis sprendimas skirtas valstybėms narėms.
Priimta Briuselyje, 2008 m. gegužės 15 d.